Spremembe Smernic o nacionalni regionalni pomoči

(2000/C 258/06)

(Besedilo velja za EGP)

Točke 3.10.4, 4.15, 4.16 in 4.17 Smernic o nacionalni regionalni pomoči

[1]

se nadomestijo z naslednjim besedilom:

"3.10.4 Regije z majhno gostoto prebivalstva in najbolj oddaljene regije:

- v okviru zgornje meje iz točke 3.9 za vsako državo članico so lahko do zadevnega odstopanja upravičene tudi regije z gostoto prebivalstva pod 12,5 prebivalca na kvadratni kilometer19in najbolj oddaljene regije.

Pomoč za tekoče poslovanje

4.15 Regionalna pomoč, namenjena zmanjševanju tekočih izdatkov podjetja (pomoč za tekoče poslovanje), je praviloma prepovedana.

Izjemoma se pa ta pomoč lahko odobri v regijah, ki izpolnjujejo pogoje za odstopanje iz člena 87(3)(a) [2] Pogodbe, če je upravičena zaradi njenega prispevka k regionalnemu razvoju ter če sta njena narava in višina sorazmerna pomanjkljivostim, ki jih skuša zmanjšati36. Država članica mora izkazati obstoj katerih koli pomanjkljivosti in oceniti njihov pomen. Pomoč za tekoče poslovanje mora biti časovno omejena in se mora postopoma zmanjševati.

4.16 Izjemoma se lahko dovoli tudi pomoč za tekoče poslovanje, ki se ne zmanjšuje postopoma in ni časovno omejena, če so izpolnjeni spodaj navedeni pogoji.

4.16.1 V najbolj oddaljenih regijah, ki izpolnjujejo pogoje za izjemo po členu 87(3)(a) in (c) Pogodbe, in v regijah z majhno gostoto prebivalstva, ki izpolnjujejo pogoje za izjemo bodisi po členu 87(3)(a) bodisi 87(3)(c) na podlagi merila gostote prebivalstva iz točke 3.10.4, se lahko pomoč, ki se postopoma ne zmanjšuje in ni časovno omejena ter je namenjena delni izravnavi dodatnih prevoznih stroškov37, odobri pod posebnimi pogoji38. Države članice morajo dokazati obstoj takih dodatnih stroškov in določiti njihov obseg.

4.16.2 Nadalje se lahko v najbolj oddaljenih regijah, ki izpolnjujejo pogoje za izjemo po členu 87(3)(a) in (c) Pogodbe, odobri pomoč, ki se postopoma ne zmanjšuje in ni časovno omejena, če je namenjena izravnavi dodatnih stroškov, ki izhajajo iz opravljanja gospodarske dejavnosti zaradi dejavnikov, opredeljenih v členu 299(2) Pogodbe, če bi njihovo trajanje in kombinacija resno ovirala razvoj v teh regijah (oddaljenost, otoškost, majhnost, težavna topografija in podnebje ter gospodarska odvisnost od majhnega števila izdelkov). Države članice morajo določiti obseg dodatnih stroškov in dokazati, da so povezani z dejavniki, opredeljenimi v členu 299(2).

Predlagana pomoč se mora upravičiti glede na njen prispevek k regionalnemu razvoju in njeno naravo; njen obseg mora biti sorazmeren z dodatnimi stroški, ki jih namerava izravnati.

Tudi obseg kompenzacije za dodatne stroške se bo preverjal na podlagi stopnje razvoja, ki ga dosega regija.

Končno bo Komisija odobrila pomoč za obdobje, ki se bo zaključilo najpozneje z iztekom veljavnosti mape nacionalnih regionalnih pomoči, veljavnih v času, ko je Komisija shemo odobrila, da bi z rednim ponovnim ocenjevanjem višine pomoči zagotovila njeno dolgoročno uporabnost v zadevni regiji.

4.17 Pomoč za tekoče poslovanje, ki je namenjena spodbujanju izvoza(39) med državami članicami, ni dovoljena."

Komisija bo te spremembe uporabljala od dneva, ko bo ta sklep uradno sporočila državam članicam v zvezi z novimi prijavami državnih pomoči in v zvezi s prijavami, o katerih do navedenega datuma še ni odločila.

Vsa "nezakonita pomoč" v smislu točke (f) člena 1 Uredbe Sveta (ES) št. 659/1999 [3] se ocenjuje v skladu s pravili in smernicami, veljavnimi v času odobritve pomoči.

[1] UL C 74, 10.3.1998, str. 9.

[2] Novo številčenje sledi Amsterdamski pogodbi.

[3] UL L 83, 27.3.1999, str. 1.

--------------------------------------------------